Γνωμοδότηση για την πρόταση κανονισμού (ΕΟΚ) του Συμβουλίου για τροποποίηση του κανονισμού (ΕΟΚ) αριθ. 2930/86 που ορίζει τα χαρακτηριστικά των αλιευτικών σκαφών (94/C 393/17)

Στις 13 Ιουλίου 1994, και σύμφωνα με τις διατάξεις των άρθρων 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του την 1η Σεπτεμβρίου 1994 με βάση εισηγητική έκθεση του κ. Mc Garry.

Η Οικονομική και Κοινωνική Επιτροπή, κατά την 318η σύνοδο ολομέλειας της 14ης και 15ης Σεπτεμβρίου 1994 (συνεδρίαση της 14ης Σεπτεμβρίου 1994), υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Από τις 18 Ιουλίου 1994, η χωρητικότητα όλων των αλιευτικών σκαφών της ΕΕ πρέπει να υπολογίζεται βάσει ενιαίων κανόνων μέτρησης (Κανονισμός (ΕΟΚ) αριθ. 2930/86).

1.2. Στην πράξη, λόγω του μεγάλου αριθμού των αλιευτικών σκαφών των οποίων η χωρητικότητα πρέπει να μετρηθεί, απεδείχθη τεχνικά αδύνατο να τηρηθεί η προθεσμία αυτή.

1.3. Αυτό ισχύει κυρίως για τα μικρά σκάφη, που αποτελούν το μεγαλύτερο μέρος του στόλου της ΕΕ.

1.4. Η ΟΚΕ σημειώνει ότι, εν τω μεταξύ, το Συμβούλιο συμφώνησε κατ`αρχήν με την πρόταση και, επίσης, εισήγαγε ορισμένες αλλαγές. Μία από αυτές τις αλλαγές είναι ότι το ανώτατο όριο για την κατηγορία των « μικρών σκαφών » αυξάνεται από 10 μέτρα σε 15 μέτρα ολικό μήκος.

2. Γενικές παρατηρήσεις

2.1. Η ΟΚΕ υποστηρίζει την πρόταση να τυποποιηθεί ο υπολογισμός της χωρητικότητας των αλιευτικών σκαφών ώστε να επιτευχθούν οι στόχοι που καθορίζει η Επιτροπή.

2.2. Το γενικό σύστημα μέτρησης της χωρητικότητας είναι εκείνο που εκτίθεται στο παράρτημα 1 της Διεθνούς Σύμβασης του 1969 για τη χωρητικότητα των πλοίων, με το οποίο υπολογίζεται η ογκομετρική χωρητικότητα ενός πλοίου.

2.3. Πολλά πλοία μετρήθηκαν βάσει διαφορετικών τύπων με αποτέλεσμα αποκλίσεις όσον αφορά τις τιμές χωρητικότητας μεταξύ σκαφών που είχαν τις ίδιες περίπου διαστάσεις.

3. Ειδικές παρατηρήσεις

3.1. Η ΟΚΕ συμφωνεί με την πρόταση να γίνει νέα μέτρηση των σκαφών άνω των 10 μέτρων. Πιστεύει ότι κάθε αύξηση αυτού του κατωφλίου των 10 μέτρων θα οδηγούσε σε ανεπιθύμητα αποτελέσματα, από την άποψη ότι θα επέτρεπε να κατασκευάζονται ειδικώς περισσότερα σκάφη με σκοπό να αντληθεί όφελος από τις κατά τα φαινόμενα μικρότερες απαιτήσεις της χαμηλότερης κατηγορίας, δηλ. σε παράκαμψη των κανόνων.

3.2. Το αποτέλεσμα θα ήταν πολύ σημαντική αύξηση της αλιευτικής προσπάθειας σε αυτήν την κατηγορία, αφού οι επιδόσεις και η απόδοση αυτών των ειδικά κατασκευασμένων μικρότερων σκαφών θα ήταν πολύ μεγαλύτερες από των υπαρχόντων σκαφών παρόμοιου μήκους.

3.3. Η ΟΚΕ επισημαίνει, επίσης, πως όσο μεγαλύτερο είναι το σκάφος, τόσο μεγαλύτερες δυνατότητες υπάρχουν να αλλάξει το σχήμα και οι προδιαγραφές του, πράγμα που θα οδηγούσε σε μεγαλύτερες αποκλίσεις και ασυμφωνίες ως προς τη μέτρηση της χωρητικότητας.

3.4. Η ΟΚΕ φοβάται ότι, με την αύξηση του κατωφλίου, δεν θα εκπληρωθεί η βασική πρόθεση του προτεινόμενου κανονισμού, που είναι η μέτρηση του περίκλειστου όγκου των πλοίων.

3.5. Η ΟΚΕ συμφωνεί ότι η προθεσμία θα πρέπει να παραταθεί ώστε να υπάρχει αρκετός χρόνος για την επίτευξη του στόχου του βασικού κανονισμού. Αυτή η χρονική παράταση, ωστόσο, θα πρέπει να βασισθεί σε πιο πραγματιστική εκτίμηση του χρόνου που χρειάζεται για την επιθεώρηση από εκείνη που δίδεται στην αιτιολογική έκθεση, η οποία φαίνεται υπερβολική.

3.6. Όσον αφορά αυτό το θέμα, χρειάζεται να διευκρινισθεί αν η επιθεώρηση πρόκειται να γίνει μέσα ή έξω από το νερό. Η ΟΚΕ πιστεύει ότι, αν γίνει έξω από το νερό, θα αυξηθεί κατά πολύ ο χρόνος που απαιτείται για κάθε σκάφος και θα υπάρξουν σημαντικές άμεσες, αλλά και έμμεσες δαπάνες.

3.7. Η ΟΚΕ φρονεί ότι δεν πρέπει να απαιτηθεί επιθεώρηση έξω από το νερό για σκάφη άνω των 24 μέτρων.

3.8. Η ΟΚΕ θέτει το ερώτημα μήπως υπάρχει ή είναι δυνατόν να σχεδιασθεί ένα ηλεκτρονικό πρόγραμμα που θα μπορούσε να χρησιμοποιηθεί για τη μέτρηση της χωρητικότητας, όταν είναι διαθέσιμα τα σχέδια κατασκευής ενός σκάφους, με αποτέλεσμα την εξοικονόμηση χρόνου, προσπαθειών και χρήματος. Πρέπει, επίσης, να διερευνηθεί η δυνατότητα χρησιμοποίησης ηλεκτρονικών τεχνικών επιθεώρησης των πλοίων μέσω ενός συστήματος πληροφορικής.

3.9. Ο προσωρινός τύπος που προτείνεται για την εκ νέου μέτρηση της χωρητικότητας σκαφών μεσαίου μεγέθους είναι ίσως υπεραπλουστευμένος, επειδή δεν λαμβάνει υπόψη κατά τρόπο αυστηρό, τις διαφορές όσον αφορά το σχεδιασμό του κύτους των σκαφών ή του σχήματός τους.

3.10. Η ΟΚΕ τονίζει ότι δεν είναι σαφές το νόημα της έκφρασης « πρέπει να χρησιμοποιηθεί ειδικό πλαίσιο ώστε να μετρηθούν οι εσωτερικές διαστάσεις » και διερωτάται αν το πλαίσιο αυτό υπάρχει στην πραγματικότητα.

3.11. Καθώς η ανάγκη για νέες μετρήσεις είναι μία πρόσθετη υποχρέωση που επιβάλλεται από κανονισμό της ΕΕ, το κόστος θα πρέπει να καλυφθεί από τα κράτη μέλη και/ή από την ΕΕ και οι πλοιοκτήτες να μην επιβαρυνθούν με καμία δαπάνη, άμεση ή έμμεση.

3.12. Η Επιτροπή οφείλει να συστήσει μια επιτροπή εποπτείας, ώστε να διασφαλισθεί η ομοιόμορφη ερμηνεία και εφαρμογή των μέτρων σε ολόκληρη την ΕΕ.

3.13. Τα άλλα στοιχεία της πρότασης κανονισμού επικροτούνται.

Βρυξέλλες, 14 Σεπτεμβρίου 1994.

Η Πρόεδρος της

Οικονομικής και Κοινωνικής Επιτροπής

Susanne TIEMANN